นายกฯ เผยองค์กรอิสระแก้มาบตาพุดเดินหน้า
นายกรัฐมนตรี เผยองค์กรอิสระแก้มาบตาพุดเดินหน้า ทุกโครงการเดินตามกระบวนการแล้ว
2 เม.ย. 2553

นายกรัฐมนตรี เผยองค์กรอิสระแก้มาบตาพุดเดินหน้า ทุกโครงการเดินตามกระบวนการแล้ว 
นายอภิสิทธิ์ เวชชาชีวะ นายกรัฐมนตรี เปิดเผยถึงแนวทางแก้ไขปัญหาโครงการนิคมอุตสาหกรรมมาบตาพุด ว่า  ขณะนี้ขบวนการการสรรหาองค์กรอิสระก็เป็นไปตามกรอบเวลา ดังนั้นขณะนี้น่าจะมีความชัดเจนในกระบวนการต่าง ๆ เกือบทุกโครงการแล้ว เมื่อถามว่าในที่ประชุมรู้สึกจะมีความเป็นห่วงในเรื่องข้อร้องของเอ็นจีโอที่ไปร้องว่ากระบวนการจัดตั้งองค์กรอิสระไม่ชอบด้วยกฎหมาย นายกฯ กล่าวว่า เรามั่นใจว่าชอบ แต่ถ้าศาลมีคำวินิจฉัยเป็นอย่างอื่น เราก็ต้องมีมาตรการ แต่ขณะนี้ศาลยังไม่มีคำวินิจฉัย อย่างไรก็ตามในส่วนของคณะกรรมการ 4 ฝ่ายก็ยังคงเดินหน้าต่อไป ทราบว่าขณะนี้กำลังทำระเบียบในเรื่องของประเภทกิจการอยู่ และวันนี้ก็จะเป็นวันสุดท้ายที่จะรับฟังความเห็นต่างๆ  
ส่วนที่มีข่าวว่าทางฝ่ายเอ็นจีโอ ไม่พอใจแล้วอาจจะถอนตัวออกมานั้น นายกฯ กล่าวว่า ไม่เข้าใจว่าจะมีเหตุผลอะไรเพราะเห็นเขาก็ยังทำงานกันอยู่ และเห็นว่ากำลังเตรียมที่จะเสนอเรื่องเข้ามาแล้ว ทั้งนี้ทุกอย่างยังเป็นไปตามกรอบที่จะให้เสร็จในเดือนเมษายนนี้เช่นเดิม